**Maksātnespējas procesa administratoram**

**/Administrators/**

Paziņošanai e-adresē

**Par maksātnespējas procesa administratora /Administrators/ rīcību /pers. A/ maksātnespējas procesā**

Ar /tiesas nosaukums/ /datums/ spriedumu pasludināts /pers. A/ (turpmāk – Parādniece) maksātnespējas process un maksātnespējas procesa administrators (turpmāk – administrators) /Administrators/, /amata apliecības numurs/, (turpmāk – Administrators) iecelts par Parādnieces administratoru.

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp administratoru uzraudzību.

Pamatojoties uz Maksātnespējas likuma 174.1panta 1. punktu, Maksātnespējas kontroles dienests veica Administratora rīcības pārbaudi Parādnieces maksātnespējas procesā, kuras ietvaros Administratora rīcībā konstatēja normatīvo aktu pārkāpumus.

**Par Administratora rīcību, nesagatavojot Parādnieces ziņojumu par mantas neesamību.**

Maksātnespējas kontroles dienests konstatēja, ka Elektroniskajā maksātnespējas uzskaites sistēmā Parādnieces maksātnespējas procesā nav reģistrēts ziņojums par mantas neesamību (turpmāk – ziņojums) vai mantas pārdošanas plāns.

Ievērojot minēto, Maksātnespējas kontroles dienests 2024. gada 14. oktobra vēstulē /vēstules numurs/ lūdza Administratoram sniegt informāciju, vai konkrētajā maksātnespējas procesā ir sagatavots Parādnieces mantas pārdošanas plāns vai ziņojums.

Maksātnespējas kontroles dienestā saņemti Administratora 2024. gada 26. septembra paskaidrojumi (turpmāk – Paskaidrojumi), kuros norādīts, ka šobrīd Parādnieces maksātnespējas procesā nav sagatavots ziņojums. Noradīts, ka Administrators plāno sagatavot Parādnieces ziņojumu līdz 2024. gada 7. oktobrim. Tāpat Administrators piemin darba noslodzi.

Uz šī lēmuma sagatavošanas dienu ziņojums vēl joprojām nav sagatavots.

**Izvērtējot Maksātnespējas kontroles dienesta rīcībā esošo informāciju un Administratora sniegtos paskaidrojumus, secināms turpmāk minētais.**

Saskaņā ar Maksātnespējas likuma 81. panta pirmo daļu juridiskās personas maksātnespējas procesa efektīvas un likumīgas gaitas nodrošināšanai administrators šajā likumā noteiktajā kārtībā cita starpā ziņo kreditoriem par mantas pārdošanas plānu vai mantas neesamību parādnieka uzņēmumā. Savukārt Maksātnespējas likuma 128. panta pirmajā daļā noteikts, ka fiziskās personas maksātnespējas procesam tiek piemēroti juridiskās personas maksātnespējas procesa noteikumi, ievērojot Maksātnespējas likuma XXIV nodaļas noteikumus.

No Administratora paskaidrojumiem izriet, ka Parādnieces maksātnespējas procesā sagatavojams ziņojums.

Saskaņā ar Maksātnespējas likuma 111. panta pirmo daļu administrators ziņojumu sastāda divu mēnešu laikā no maksātnespējas procesa pasludināšanas dienas. Tātad Parādnieces maksātnespējas procesā ziņojums bija sagatavojams līdz /datums/[[1]](#footnote-1), tomēr ziņojums uz šī lēmuma sagatavošanas brīdi, proti, vairāk kā trīs mēnešus pēc Maksātnespējas likumā noteiktā termiņā, vēl joprojām nav sagatavots, neskatoties uz uzsākto pārbaudi un Paskaidrojumos norādīto.

Atbilstoši Maksātnespējas likuma 112. panta otrajai daļai administrators nekavējoties pēc šā likuma 111.panta pirmajā daļā minētā termiņa beigām nosūta visiem kreditoriem ziņojumu.

Maksātnespējas likumā nav noteikti, gadījumi, kuros administrators ir tiesīgs neievērot Maksātnespējas likuma 111. panta pirmajā daļā nostiprināto termiņu, proti, minētā norma ir imperatīvā tiesību norma, kura administratoram ir jāievēro. Ziņojumā norādāmās informācijas sniegšana ir uzskatāma par vienu no svarīgākajām darbībām maksātnespējas procesa tiesisko pasākumu kopumā, kas ļauj sasniegt maksātnespējas procesa mērķi un veicināt parādnieka saistību izpildi, sedzot kreditoru prasījumus. Lai nodrošinātu Maksātnespējas likuma 6. panta 7. punktā nostiprinātā atklātības principa ievērošanu, maksātnespējas likumīgu un efektīvu norisi, kā arī noteiktību un uzticamību maksātnespējas procesa tiesiskai norisei, administratoram ir pienākums ievērot likumdevēja noteiktos termiņus.

Attiecībā uz Paskaidrojumos norādīto, ka Administrators Maksātnespējas likuma prasības nav izpildījis noslodzes dēļ, Maksātnespējas kontroles dienests vērš uzmanību, ka Administratoram, uzņemoties darbu vairākos maksātnespējas procesos vienlaicīgi, ir jārēķinās ar attiecīgu noslodzi un nav pieļaujams, ka amata pienākumu izpilde kādā no administrētajiem maksātnespējas procesiem nav atbilstoša Maksātnespējas likuma un citu normatīvo aktu prasībām. Administratoram, izvērtējot visus konkrētās maksātnespējas lietas apstākļus, savs darbs jāorganizē tā, lai spētu ievērot likumdevēja noteiktos termiņus, tādējādi nodrošinot efektīvu un likumīgu maksātnespējas procesa norisi un noteiktību.

Ņemot vērā minēto, secināms, ka Administrators, neievērojot termiņu Parādnieces ziņojuma sastādīšanai un nosūtīšanai kreditoriem, ir pārkāpis Maksātnespējas likuma 26. panta otro daļu kopsakarā ar 111. panta pirmo daļu un 112. panta otrās daļu.

Ņemot vērā iepriekš minēto un pamatojoties uz norādītajām tiesību normām, kā arī Maksātnespējas likuma 173. panta pirmo daļu un 174.1 panta 1.  punktu, 174.2 panta pirmās daļas 7. punktu, 175. panta pirmās daļas 2. punktu,

**nolēmu:**

**1. Atzīt**, ka administrators /Administrators/, /amata apliecības numurs/, /pers. A/ maksātnespējas procesā, nesagatavojot ziņojumu par mantas neesamību Maksātnespējas likumā noteiktajā termiņā, pārkāpis Maksātnespējas likuma 26. panta otro daļu kopsakarā ar 111. panta pirmo daļu un 112. panta otro daļu.

**2. Uzlikt** administratoram /Administrators/, /amata apliecības numurs/, tiesisko pienākumu nekavējoties, bet ne vēlāk kā **līdz 2024. gada 11. novembrim**:

1. sagatavot /pers. A/ ziņojumu par mantas neesamību un nosūtīt to visiem kreditoriem;
2. iesniegt Maksātnespējas kontroles dienestā pierādījumus par tiesiskā pienākuma izpildi.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktore I. Šteina

DOKUMENTS IR PARAKSTĪTS AR DROŠU ELEKTRONISKO PARAKSTU

1. Ņemot vērā, ka /datums/ ir sestdiena. [↑](#footnote-ref-1)